Avainsanat

Tiivistelmä



Avainsanat

1. Sopimussuhteen ulkopuolinen vastuu – Komission sen päätöksen lainvastaisuus, jolla se hylkää siirtymätoimenpiteitä koskevan hakemuksen – Vahinko – Korvaaminen – Toimijat, joilta on lainvastaisesti evätty tuontitodistuksia – Taloudellisen tilanteen ennallistaminen – Vahingon arviointi todistusten vaihtoarvon avulla

(EY 288 artikla; neuvoston asetuksen N:o 404/93 30 artikla)

2. Sopimussuhteen ulkopuolinen vastuu – Vahinko – Korvaaminen – Rahan arvon alentumisen huomioon ottaminen – Oikeus rahan arvon tarkistukseen – Päivä, johon asti se tarkistetaan – Oikeus viivästyskorkoon – Päivä, josta alkaen se lasketaan

(Art. 288 CE)

Tiivistelmä

1. Yhteisön sopimussuhteen ulkopuolisen vastuun yhteydessä tapahtuvan vahingonkorvauksen tarkoituksena on saattaa vahinkoa kärsinyt henkilö lähtökohtaisesti sellaiseen taloudelliseen tilanteeseen, jossa hän olisi ollut, mikäli kyseinen toimielin ei olisi menetellyt lainvastaisesti vahinkoa aiheuttaneella tavalla.

Jos vahinko on aiheutunut siitä, että kyseiselle toimijalle annettiin vähemmän kolmansien maiden banaanien ja muiden kuin perinteisten AKT-banaanien tuontitodistuksia kuin se olisi saanut, jos komissio ei olisi lainvastaisesti kieltäytynyt toteuttamasta banaanialan yhteisestä markkinajärjestelystä annetun asetuksen N:o 404/93 30 artiklan nojalla sitä koskevia siirtymätoimenpiteitä, tämä vahinko on määritettävä ensinnäkin yksilöimällä niiden lisätuontitodistusten määrä, jotka tuolle toimijalle olisi pitänyt antaa, ja toiseksi palauttamalla se taloudellinen tilanne, jossa kantaja olisi ollut, mikäli se olisi saanut nämä lisätodistukset ja käyttänyt niitä.

Viimeksi mainituilta osin on todettava, että koska ajankohtana, jona tuon toimijan olisi pitänyt saada lisää tuontitodistuksia, niitä ei voitu ainoastaan käyttää kolmansien maiden banaanien tai muiden kuin perinteisten AKT-banaanien tuomiseksi yhteisöön, vaan ne olivat myös luovutettavissa muille toimijoille, ja koska niillä käytiin käytännössä kauppaa markkinoilla, ja vaikka onkin mahdollista, että kyseinen toimija olisi ollut taloudellisessa tilanteessa, joka olisi vaihdellut sen perusteella, miten se olisi käytännössä päättänyt käyttää näitä todistuksia, näiden todistusten vaihtoarvoa on mahdollista käyttää vahinkoa arvioitaessa. Tämä arvo on nimittäin täysin kaupallinen tieto, jonka asianomaiset talouden toimijat ovat vahvistaneet tarjonnan ja kysynnän lakien mukaan, joten se kuvastaa luovutettujen todistusten taloudellista arvoa ainakin likimääräisesti.

(ks. 72, 97, 99, 101, 107, 109, 116 ja 117 kohta)

2. Näin ollen silloin, kun sopimussuhteen ulkopuolista vastuuta koskevat edellytykset täyttyvät, vahingon aiheuttavan tapahtuman ja vahingonkorvauksen maksamisen välisen ajanjakson kulumisesta aiheutuvia epäedullisia seurauksia ei voida jättää huomiotta, koska rahan arvon aleneminen on otettava huomioon.

Rahan arvon tarkistuksen loppupäivämäärää ja ajankohtaa, josta lukien viivästyskorot on laskettava, on arvioitava samanaikaisesti. Maksettavaan korvauksen määrään sovelletaan viivästyskorkoa korvausvelvoitteen toteavan tuomion julistamispäivästä alkaen. Koska päävelan määrä ei ollut tuon tuomion julistamispäivänä varma eikä se ollut määritettävissä toteennäytettyjen objektiivisten seikkojen perusteella, viivästyskorot eivät kuitenkaan voi alkaa juosta kyseisestä päivästä vaan vasta tämän vahingon määrän toteavan tuomion julistamispäivästä, mikäli maksu viivästyy, ja siihen saakka, kunnes korvaus on kokonaan maksettu.

(ks. 138 ja 142–144 kohta)